Abi laboritele

OPCW on laborite abiprogrammi alusel pakkunud abi, et parandada keemiliste analüüside sooritamist ja järelevalvet teostavate laborite tehnilist pädevust. Nimetatud abi on põhiliselt rahaline toetus labori tehnilise hindamise või auditeerimise läbiviimiseks, et tõsta labori pädevuse taset; tehnilise personali koolitamiseks kõrgetasemelises laboris/institutsioonis, et arendada personali oskusi; praktikaks akrediteeritud laboris oskuste arendamiseks; selliste väikese ulatusega uurimisprojektide läbiviimiseks, mis on seotud metoodika väljatöötamisega; valideerimiseks jne.

Siiski ei kata OPCW antav toetus riistvara soetamise ega muid investeerimiskulusid. Kuna OPCW poolt pakutav ekspertabi on piiratud muude kohustuste tõttu, on sellise abi pakkumiseks vajalik kasutada väliseid allikaid. Osana nõukogu 22. novembri 2004. aasta ühismeetmest on 2005. aastal rakendamisele võetud laborite abiprogramm, mille abil antakse kaheksale arengu- või üleminekujärgus majandusega riigi riiklikult rahastatavale laborile selliseid olulisi analüütilisi seadmeid nagu laua-gaasikromatograaf (GC) või laua-gaasikromatograaf-massispektromeeter (GC-MS) koos vajaliku tehnilise abiga, et tõsta nende tehnilist pädevust CWCga seotud kemikaalide analüüsi alal. Vastuseks OPCW tehnilise sekretariaadi kutsele esitada avaldusi projekti raames toetuse saamiseks saadi kokku 100 avaldust. Nendest 19 avaldust soovitati ELil kaaluda. Kuna projekti raames antakse 2005. aastal abi siiski ainult kaheksale laborile, ei saanud ülejäänud üheteistkümne väljavalitud juhtumi vastuvõtmist kaaluda.

ELi toetus nimetatud vajadustest tulenevate kulude katmiseks võimaldab sihtriikide laboritel märkimisväärselt parandada oma tehnilist pädevust ning keemiliste analüüside kvaliteeti ja täpsust. 2006. aastal rakendatav uus projekt hõlmab veel kaheksat laborit või nii mitut laborit, kui vahendid võimaldavad; laborid valitakse välja projekti 2.2 punktis b osutatud kinnitamismehhanismi abil.

Kõnealune projekt on seega 2005. aasta laborite abiprogrammi jätk. Projekti rakendamine algab alles siis, kui ELi liikmesriigid on andnud praegusele projektile positiivse hinnangu, mille aluseks on OPCW esitatav kirjalik aruanne.

Kinnitamismehhanism

Kõnealuse toetuse saajate valimiseks kasutatakse projekti 2.2 punkti b jaoks loodud kinnitamismehhanismi. Kaheksa riiklikult rahastatava laboriga seotud projektide, sealhulgas riistvaraalase toetuse jaoks on vaja ELi liikmesriikide eelnevat nõusolekut. Abikõlblikud oleksid ainult CWCga seotud laborid ning nõuetekohaselt kaalutakse CWC rakendamise seisu ja võimalike abi saavate riikide õigeaegset panust OPCW eelarvesse. Käesoleva projektiga seotud veod viiakse läbi vastavalt nõukogu 22. juuni 2000. aasta määrusele (EÜ) nr 1334/2000, millega kehtestatakse ühenduse kord kahesuguse kasutusega kaupade ja tehnoloogia ekspordi kontrollimiseks, (1) ning samuti asjakohase ekspordikontrolli korra suunistele, mille raames võidakse kutsuda OPCW tehnilist sekretariaati järelevalvet teostama. CWC osalisriigid, kes saavad kõnealuse projekti raames abi, tagavad edastatud kaupade kasutamise vastavalt CWC sätetele, allkirjastades koos OPCW tehnilise sekretariaadiga vastastikuse mõistmise memorandumi.

Eeldatav kogumaksumus: 700 000 eurot.